
ŠAKIŲ RAJONO SAVIVALDYBĖS  TARYBA
SPRENDIMAS

DĖL  GYVENTOJŲ TELKIMO VISUOMENEI NAUDINGIEMS DARBAMS TVARKOS APRAŠO TVIRTINIMO 

2010  m. liepos 29  d. Nr. T-234
Šakiai


Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 str. 4 d., Piniginės socialinės paramos nepasiturinčioms šeimoms ir vieniems gyvenantiems asmenims įstatymo (Žin., 2003, Nr. 73-3352, 2006, Nr. 130-4889) 22 str. 2 d. 1 p., 24 str. 1 d. 5 p. ir Socialinės apsaugos ir darbo ministro 2003 m. gruodžio 16 d. įsakymu Nr. A1-203 ,,Dėl Telkimo visuomenei naudingiems darbams tvarkos patvirtinimo“ (Žin., 2003, Nr. 121-5503), n u s p r e n d ž i a : 


1. Patvirtinti  Gyventojų telkimo visuomenei naudingiems darbams tvarkos aprašą (pridedama). 


2. Pripažinti netekusiu  galios rajono savivaldybės tarybos 2006 m.  gegužės 15d. sprendimą Nr. T – 157 „ Dėl savivaldybės visuomenei naudingų darbų sąrašo tvirtinimo“.

Meras                        




Juozas   Bertašius

PATVIRTINTA 

Šakių rajono savivaldybės tarybos 

2010 m. liepos 29 d. sprendimu Nr.T-234

GYVENTOJŲ TELKIMO VISUOMENEI NAUDINGIEMS DARBAMS TVARKOS APRAŠAS 

I. BENDROSIOS NUOSTATOS 

         
1. Šis tvarkos aprašas (toliau –Aprašas) reglamentuoja Šakių  savivaldybės ir jos teritorijos gyventojo (gyventojų) tarpusavio susitarimu organizuojamų visuomenei naudingų darbų telkimo tvarką ir sąlygas. 

         
2. Visuomenės naudingų darbų organizatoriai Šakių savivaldybėje yra seniūnijų seniūnai,   biudžetinių ir viešųjų įstaigų vadovai, (toliau - visuomenei naudingų darbų organizatoriai), kurie organizuoja visuomenei naudingus darbus ir kviečia savivaldybės teritorijos bendruomenės narius visuomenei naudingiems darbams atlikti. 

         
3. Visuomenei naudingi darbai - telktinės neapmokamos nedidelės visuomeninės paslaugos, kurias Šakių  savivaldybės gyventojai atlieka bendruomenės labui. Visuomenei naudingų darbų organizatoriai, telkdami asmenis visuomenei naudingiems darbams atlikti, vadovaujasi Lietuvos Respublikos įstatymais, Lietuvos Respublikos Vyriausybės nutarimais, Telkimo visuomenei naudingiems darbams tvarka, patvirtinta Lietuvos Respublikos socialinės apsaugos ir darbo ministro 2003 m. gruodžio 16 d. įsakymu Nr. A1-203,  kitais teisės aktais ir šiuo tvarkos aprašu.. 


4. Visuomenei naudingi darbai  Šakių  savivaldybėje yra: 


4.1. aplinkos (teritorijų, skirtų visuomenės poreikiams) tvarkymo darbai: 


4.1.1. sniego valymas; 


4.1.2. medžių lapų tvarkymo darbai; 


4.1.3. gėlynų priežiūros darbai; 


4.1.4. griovių, pakelių šienavimas ir valymas pavasario, vasaros ir rudens laikotarpiu; 


4.1.5. medžių genėjimas nemechanizuotu būdu; 


4.1.6. paplūdimių, paežerių, šaltinių pakrančių, skverų, parkų , šaligatvių  tvarkymas; 


4.1.7. šiukšlių rinkimas; 


4.2. kultūrinių ir sportinių renginių organizavimo pagalbiniai darbai; 


4.3. kapinių tvarkymas; 


4.4. pagalba senyvo amžiaus ir neįgaliems asmenims (malkų kapojimas, daržo kasimas bei kiti pagalbiniai darbai); 


4.5. kiti žmogaus gyvybei ir sveikatai pavojaus nekeliantys ir specialaus pasiruošimo bei kvalifikacijos nereikalaujantys darbai. 

        
5. Visuomenei naudingų darbų atlikėjas - ne jaunesnis kaip 14 metų fizinis asmuo pagal tarpusavio susitarimą su  visuomenei naudingų darbų organizatoriumi  atliekantis visuomenei naudingus darbus. 

        
6. Asmenys, jaunesni kaip 18 metų, visuomenei naudingus darbus atlieka pagal Lietuvos Respublikos Vyriausybės 2003 m. sausio 29 d. nutarimu Nr. 138 „Dėl Asmenų iki aštuoniolikos metų įdarbinimo, sveikatos patikrinimo ir jų galimybių dirbti konkretų darbą nustatymo tvarkos, darbo laiko, jiems draudžiamų dirbti darbų, sveikatai kenksmingų, pavojingų veiksnių sąrašo patvirtinimo“ (Žin., 2003, Nr. 13-502; 2008, Nr. 104-3987) patvirtintus darbuotojų saugos reikalavimus. 

         
7. Santykiai, atsirandantys tarp visuomenei naudingų darbų organizatoriaus ir atlikėjo, yra civiliniai teisiniai santykiai. 


8. Visuomenei naudingų darbų atlikėjai Šakių savivaldybėje yra darbingi nedirbantys piniginės socialinės paramos (socialinės pašalpos, būsto šildymo išlaidų, išlaidų šaltam vandeniui ir išlaidų karštam vandeniui, bei kietam kurui kompensacijų; vienkartinės paramos, kitos paramos iš savivaldybės biudžeto) gavėjai (toliau – piniginės socialinės paramos gavėjai), nedalyvaujantys aktyviose darbo rinkos politikos priemonėse. 


9. Šio tvarkos aprašo 8 punkto nuostatos netaikomos: 


9.1. asmeniui, auginančiam neįgalųjį vaiką, kuriam nustatytas priežiūros (pagalbos) ar slaugos poreikis; 

            
9.2. asmeniui, slaugančiam šeimos narį, artimą savo ar sutuoktinio giminaitį, jei jiems teisės aktų nustatyta tvarka nustatytas specialusis nuolatinės slaugos poreikis; 


9.3. motinai (tėvui), namuose auginančiam nelankantį ugdymo įstaigos vaiką iki 3 metų; 


9.4. nėščiai moteriai; 


9.5. asmeniui, besigydančiam ambulatorinėje, stacionarioje, reabilitacinėje sveikatos priežiūros įstaigoje (gydymosi laikotarpiu); 


9.6. asmenims, dalyvaujantiems aktyviose darbo rinkos politikos priemonėse; 


9.7. neįgaliems asmenims ;


9.8. kitiems asmenims, kurie dėl objektyvių priežasčių  negali dalyvauti visuomenei naudinguose darbuose. 

                II. TELKIMAS VISUOMENEI NAUDINGIEMS DARBAMS 

10. Seniūnijų socialinio darbo organizatoriai, priėmę pareiškėjų prašymus - paraiškas ir reikiamus dokumentus socialinei paramai gauti, visuomenei naudingų darbų atlikėjus supažindina su šiuo Aprašu ir sudaro asmenų, kurie gali būti pasitelkti visuomenei naudingiems darbams atlikti, sąrašą (1 priedas), kurį iki kiekvieno mėnesio 10 d. pateikia seniūnams. 


11.  Biudžetinių ir kitų įstaigų vadovai dėl asmenų poreikio atlikti visuomenei naudingus darbus kreipiasi į seniūną.

             
12. Socialinis darbuotojas iki kiekvieno mėnesio 25 d. pateikia Šakių savivaldybės administracijos  Socialinės paramos skyriui sąrašus asmenų, atlikusių ir neatlikusių visuomenei naudingus darbus arba neįvykdžiusių visuomenei naudingų darbų atlikimo sutartyje numatytų įsipareigojimų. 

             
13. Asmenims ar darbingiems jų šeimos nariams, atsisakius dalyvauti visuomenei naudinguose darbuose ar neįvykdžius visuomenei naudingų darbų sutartyje numatytų įsipareigojimų, piniginė socialinė parama teikiama nepiniginėmis priemonėmis. 

             
14. Piniginės socialinės paramos gavėjas, atsisakęs atlikti visuomenei naudingus darbus ar neįvykdęs visuomenei naudingų darbų atlikimo sutartyje numatytų įsipareigojimų, apie priimtą sprendimą dėl piniginės paramos teikimo nepinigine forma informuojamas raštu. 

             
15. Visuomenei naudingų darbų atlikimo pašalpos 1 valandos ekvivalentas – 20 Lt. Vienos dienos darbo trukmė iki 4 valandų   visuomenei naudingų darbų organizatoriaus  nustatytu laiku. 

             
16. Su visuomenei naudingų darbų atlikėjais sudaroma rašytinė visuomenei naudingų darbų atlikimo sutartis , kurioje susitariama dėl visuomenei naudingų darbų trukmės, nustatomos saugos ir sveikatos darbe taisyklių taikymo sąlygos ir atsakomybė už visuomenei naudingų darbų atlikimo sutarties nesilaikymą. Visuomenei naudingų darbų atlikimo sutartis gali būti sudaroma tam tikram laikotarpiui, nurodant darbų pobūdį, arba konkretiems visuomenei naudingiems darbams, kurie bus atlikti per konkretų laiką. Sutartys registruojamos atskirame žurnale. 

           
17. Visuomenei naudingų darbų organizatorius  prieš pradedant atlikti visuomenei naudingus darbus privalo instruktuoti atlikėjus apie darbo tvarkos taisykles, darbų pobūdį, jų eigą, saugą ir sveikatą darbe. Tai turi būti pažymima visuomenei naudingų darbų atlikėjų ir atliktų darbų apskaitos žurnale, kurį šių darbų organizatorius privalo pildyti , nurodydamas atlikėjo vardą, pavardę, asmens kodą (gimimo datą), atliekamų darbų pobūdį, jų pradžią ir pabaigą, kitus organizatoriui reikalingus duomenis. 

          
18. Apie atliktus visuomenei naudingus darbus ir jų laiką organizatorius įrašo visuomenei naudingų darbų sutartyje. 

III. BAIGIAMOSIOS NUOSTATOS

            
19. Visuomenei naudingų darbų metu organizatoriams ar atlikėjams padaryta žala atlyginama Lietuvos Respublikos įstatymų nustatyta tvarka. 

______________

